***УЧЕЊЕ ЗА ПРЕДУЗЕТНИШТВО - РЦ Чачак и SEECEL***

***Циљ пројекта:***

Развијање свести за значај целоживотног учења на тему предузетништва.

На састанку који је одржан 2008. године, владе земаља Југоисточне Европе и Турске, договориле су се о оснивању Регионалног центра за развој предузетничких компетенција земаља Југоисточне Европе (у даљем тексту SEECEL), са седиштем у Хрватској. Министарство просвете науке и технолошког развоја Републике Србије укључено је у пројекат, као и шест школа из Србије. Једина установа која је у пројекту задужена за стручно усавршавање у Србији је Регионални центар за професионални развој запослених у образовању у Чачку.

 Регионални центар за професионални развој запослених у образовању укључен је у пројекат „Учење за предузетништво“ заједно са две основне школе из Моравичког округа и то ОШ из Слатине и ОШ «Милинко Кушић» из Ивањице. РЦ Чачак је у пројекту задужен за едuкацију наставника на тему предузетништва, организацију међународне конференције, семинара и радионица на исту тему.

РЦ Чачак је већ у септембру формирао тим за предузетништво и на састанку Мреже регионалних центара и центара за стручно усавршавање Србије упознао их са самим пројектом и начином едукације. Како је већ у децембру планирана међународна конференција на тему предузетништва, за јануар 2015. године ће се прикупити комплетан материјал и све активности које су школе укључене у пројекат радиле.

У марту 2015. године ће се све школе укључене у пројекат упознати са представницима Привредне коморе Србије и представницама женског предизетништва у Србији. У априлу је планиран акредитован стручни скуп на тему «Значај предузетништва у школама и улога ђачког парламента“. Мај месец је планиран за спровођење стручног скупа у свим регионалним центрима у Србији, како би се што више наставника упознало са актуелном темом. Представљање резултата рада и примера добре праксе планирано је за месец јун.